钦定古今图书集成/明伦汇编/氏族典/第038卷 > 《廖用贤尚友录》 > 江统
## 钦定古今图书集成/明伦汇编/氏族典/第038卷 > 《廖用贤尚友录》 > 江统

按《晋书江统传》：“统字应元，陈留圉人也。祖蕤，封亢父
男。父祚。统静默有远志，时人为之语曰：‘嶷然稀言江
应元。与乡人蔡克俱知名，袭父爵，除山阴令。时关陇
屡为氐羌所扰，统作《徙戎论》，帝不能用。未十年而乱，
时服其深识。迁中郎，转太子洗马。在东宫累年，甚被
亲礼。及太子废，徙许昌，统与宫臣至伊水，拜辞道左’”，
悲泣流涟，都官从事悉收付狱，孙琰说贾谧释之。及
太子薨，改葬，统作诔叙哀，为世所重。后为博士、尚书
郎，参大司马齐王囧军事。囧骄荒将败，统切谏。迁廷
尉正、成都王颖记室，以母忧去职。服阕，为司徒左长
史。东海王越为兖州牧，以统为别驾，委以州事。寻迁
黄门侍郎、散骑常侍，领国子博士。永嘉四年避难奔
于成皋病卒凡所造赋颂表奏皆传于后。